དེ་འདྲ་ཡིན་པས།རང་སེམས་རྣལ་ལ་ཕབ་ནས་ང་ལས་ཀར་གཞུག་ཐབས་བྲལ་ཞིང་འདུགཉིན་གུང་དྲོས་ཇ་འཐུང་དུས་སུ།ངའི་འཛིན་གྲྭའི་སློབ་ཕྲུག་ཚོས་སྐད་ཅོར་རྒྱག་དུས་དང་།ཕྱི་རོལ་ཡུལ་གྱི་རང་བྱུང་ཁམས་ཁྲི་གདུགས་ཉི་མར་ལྡེ་དུས།ཡང་ན།དྲོད་འཇམ་གྱི་བསིལ་རླུང་དང་བསྡོངས་ནས་སོ་ཤིང་མེ་ཏོག་གི་དྲི་ཞིམ་གཞིས་ཁང་དུ་འཐུལ་འོང་དུས།ང་རང་ཉིད་ཀྱིས་ཀྱང་ངོས་ཟིན་དཀའ་བའི་ཕུགས་འདུན་ཞིག་ལ་ངས་རེ་སྨོན་ཚད་མེད་བཅང་ཡོང་།ཡིན་རུང་།མ་གསང་བར་བཤད་ན།ངས་རྒྱ་གར་གྱི་མ་འོངས་པའི་རེ་བར་གྱུར་བའི་སློབ་ཕྲུག་འདི་ཚོའི་བརྡ་དག་ལ་ནོར་བཅོས་གཏོང་གིན་རང་གི་མི་ཚེ་འཕྱིད་མི་འདོད་པར་འདུགསློབ་གསེང་སྐབས་སུ།ང་རང་ཆེས་ཁེར་རྐྱང་གི་ཁང་སྟོང་ཆེན་པོ་ཞིག་གི་ནང་དུ་འཚོ་ཞིང་སྡོད་རྒྱུ་དེའང་བཟོད་དཀའ་བར་འདུགདེར་མ་ཟད།ང་ལ་འཕྲད་པར་ཡོང་མཁན་སུ་ཞིག་ཡིན་རུང་།ང་ལ་སུན་པོ་བཟོ་ཡོང་།ས་སྲོད་རབ་རིབ་ཁྲོད་དུ།ང་རྫིང་བུའི་ཁར་ཙོག་ནས་གོ་ཡུ་དང་བེ་ཏའི་ལོ་འདབ་ལས་འཐུལ་འོང་བའི་དབུགས་དབྱུང་ལ་རྣ་བ་བླགས་ཏེ་ཉན།ངས་སྔོན་ཆད་མནོ་བསམ་གཏོང་ལོབས་སུ་གྱུར་བའི་མིའི་སྤྱི་ཚོགས་འདི་མ་གཞི་ནས་ནོར་འཕྱུག་གི་སྡོམ་རྒྱ་ཞིག་ལགས།ཉག་ཕྲའི་གོ་སྐབས་དམ་འཛིན་གྱིས་ལས་ལ་གཞོལ་བའི་འདུ་ཤེས་སུ་ལའང་བྲལ་ཞིང་།གོ་སྐབས་ཤོར་རྗེས།ང་ཚོས་གཞི་ནས་རེ་སྟོང་འབའ་ཞིག་བཅངས་ནས་རང་སེམས་སྡུག་ལ་སྦྱོར་ཡོང་།